**Tiszagyulaháza Község Önkormányzata**

 **Képviselő-testületének**

**3/2021. (III. 24.) Önkormányzati Rendelete**

**a hulladékgazdálkodás helyi szabályairól szóló 11/2014. (V. 30.) Önkormányzati Rendelet módosításáról**

Tiszagyulaháza Község Önkormányzata Képviselő-testületének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében eljáró Tiszagyulaháza község polgármestere, a veszélyhelyzet és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel kihirdetett veszélyhelyzetben, a hulladékról szóló 2012. évi CLXXXV. törvény 35. § (1) bekezdés h) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a következőket rendeli el:

**1. §**

A hulladékgazdálkodás helyi szabályairól szóló 11/2014. (V. 30.) Önkormányzati Rendelet 17. §-a a következő (3)-(6) bekezdéssel egészül ki:

„(3) A közterületek tisztaságát a polgármester folyamatosan ellenőrzi, és Tiszagyulaháza község közigazgatási területén található elhagyott hulladékkal kapcsolatban jelzéssel él a szükséges eljárás megindításához.

(4) Amennyiben megállapítható a közterületen elhagyott hulladék tulajdonosának, elhelyezőjének a személye, a polgármester jelzésére a jegyző a hulladék tulajdonosával, vagy a hulladékot elhagyó személlyel szemben a vonatkozó kormányrendelet szerint eljárást indít, és indokolt esetben hulladékgazdálkodási bírságot szab ki.

(5) Amennyiben az elhagyott hulladék tulajdonosának, elhelyezőjének személye ismeretlen, a polgármester annak tényéről, az elhagyott hulladék helyéről, jellegéről és mennyiségéről telefonon azonnal, írásban 3 napon belül értesíti a közszolgáltatói alvállalkozót, egyidejűleg intézkedéseket tesz a hulladék felszámolására.

(6) Az (5) bekezdés szerinti elhagyott hulladék felszámolásához szükséges intézkedések költségeit az önkormányzat az éves költségvetésében biztosítja.”

**2. §**

Ez a rendelet 2021. április 1-jén lép hatályba és az azt követő napon hatályát veszti.

Tiszagyulaháza, 2021. március 23.

 **Mikó Zoltán Dr. Kiss Imre**

 polgármester jegyző

**A rendelet kihirdetése megtörtént.**

Tiszagyulaháza, 2021. március 24.

 **Dr. Kiss Imre**

 **jegyző**